จองเต็มแล้ว คนละครึ่งเฟส2
ตามคาดจองสิทธิคนละครึ่งเฟส 2 เต็ม 5 ล้านสิทธิอย่างรวดเร็วแค่ 2 ชั่วโมง 6 นาที


16 ธ.ค. 2563

กระทรวงการคลัง เปิดให้ประชาชน ลงทะเบียนจองสิทธิโครงการคนละครึ่งเฟส 2 เพิ่มเติมอีก 5 ล้านคน ตั้งแต่ 06.00 น. วันที่ 16 ธ.ค. 2563 ซึ่งมีคนจองเข้าจำนวนมาก โดยผ่านไปครึ่งชั่วโมงมีคนจองสิทธิถึง 2 ล้านสิทธิ และเต็ม 5 ล้านสิทธิ ในเวลา 08.06 น. หรือ ใช้เวลาจองสิทธิ แค่ 2 ชั่วโมง 6 นาที
สำหรับผู้ได้รับสิทธิจะต้องเริ่มใช้จ่ายภายใน 14 วัน นับตั้งแต่วันถัดจากวันที่ตนได้รับ SMS แจ้งรับสิทธิหรือวันที่เปิดให้เริ่มใช้จ่ายตามโครงการ มิเช่นนั้นจะถูกตัดสิทธิและไม่สามารถลงทะเบียนได้อีก




ขณะที่ผู้ได้รับสิทธิโครงการคนละครึ่งกลุ่มเดิมสามารถกดปุ่มยืนยันการเข้าร่วมโครงการคนละครึ่งระยะที่ 2 ในแอปพลิเคชัน “เป๋าตัง” โดยจะใช้จ่ายวงเงิน 3,000 บาทเดิม ได้จนถึงวันที่ 31 มีนาคม 2564 และใช้จ่ายวงเงินเพิ่มอีก 500 บาท ได้ตั้งแต่วันที่ 1 ม.ค. – 31 มี.ค. 2564 ซึ่งปุ่มยืนยันการเข้าร่วมโครงการคนละครึ่ง ระยะที่ 2 จะปรากฏเตือนบนหน้าแอปพลิเคชันทุกครั้งจนกว่าผู้ได้รับสิทธิเดิมจะกดยืนยันรับสิทธิ และปุ่มดังกล่าวจะไม่มีวันหมดอายุ
ทั้งนี้ ขอย้ำว่าผู้ใช้สิทธิโครงการคนละครึ่งระยะแรกและระยะที่ 2 จะไม่สามารถใช้สิทธิมาตรการช้อปดีมีคืนได้ ซึ่งเป็นไปตามหลักการที่จำแนกกลุ่มเป้าหมายของโครงการและมาตรการต่าง ๆ ไว้อย่างชัดเจนไม่ให้ซ้ำซ้อนลักลั่นกัน สำหรับผู้ประกอบการร้านค้ายังคงสมัครเข้าร่วมโครงการได้อย่างต่อเนื่อง
สำหรับความคืบหน้าล่าสุดของโครงการคนละครึ่ง ระยะที่ 1 ณ วันที่ 13 ธ.ค. 2563 มีร้านค้าลงทะเบียนเข้าร่วมโครงการแล้วกว่า 9.7 แสนร้านค้า และมีผู้ใช้สิทธิแล้วจำนวน 9,537,093 คน โดยมียอดการใช้จ่ายสะสม 43,330 ล้านบาท แบ่งเป็นเงินที่ประชาชนจ่าย 22,156 ล้านบาท และภาครัฐร่วมจ่ายอีก 21,174 ล้านบาท โดยจังหวัดที่มีการใช้จ่ายสะสมมากที่สุด 5 อันดับแรก ได้แก่ กรุงเทพมหานคร สงขลา ชลบุรี เชียงใหม่ และนครศรีธรรมราช ตามลำดับ